
Repara as picadas da infidelidade
dando oportunidades e sen condenar 

1. VER: Un pinchazo…

- Nesta coresma, seguindo ao debuxante Fano, entregámoslle a Xesús, o bo Mecánico, as chaves da nosa vida para que revise o coche da nosa vida, para que poidamos saír ao camiño da vida para atoparnos cos demais e con Deus. Revisamos o volante da Palabra, os faros da fe, a conversión das aboladuras e o motor do corazón. Ás veces pásanos no coche que temos unha picada, hai que poñerlle un parche ou cambiar a roda se xa non caben máis parches. 

Que pasa se pinchamos? 
Que podemos facer? 

2. XULGAR: Repara as picadas da infidelidade

- No 5º domingo de coresma, cóntasenos que uns homes levan a Xesús unha muller adúltera, é dicir casada que foi infiel. E, con mirada vingativa, preguntan a Xesús que lle parece aplicarlle a lei xudía de apedrar a esta clase de pecadores. El contéstalles que “o que estea sen pecado que tire a primeira pedra”. Ponse a facer garabatos escribindo no chan, eles vanse escapulindo e Xesús dille “Muller, tampouco eu te condeno. Anda e en adiante non peques máis”. 

QUE NOS QUERE DICIR XESÚS?

- Estamos no Obradoiro “A Coresma”, co Bo Mecánico, Xesús, para que nos PARE e REPARE. Se temos unha picada a roda desínchase, hai que parcheala ou cambiala. 

- O evanxeo fálanos da adúltera, poderiamos dicir que tivo unha “picada” á confianza do marido, o amor se desincha e non pode seguir adiante. Ademais os que a pillaron queren refugala totalmente: “a lei mándanos apedrar as adúlteras”. 

- Cantas “picadas” temos tamén nós en calquera dos nosos compromisos familiares, de estudos, de traballo… e “picamos” a confianza de Deus ou dos demais. Pero o Deus das Oportunidades nunca tira a ninguén, non nos condena por moitos que sexan as “picadas” (uns públicos e outros segredos), sempre nos perdoa, ponnos parches e dinos “anda e non peques máis”, coa condición de que nós tampouco condenemos a ninguén e deamos oportunidades orando por eles para que Xesús os parchee. 

Acodes a Xesús cando fallaches ao seu amor? Condenas a alguén?

3. ACTUAR: Dá oportunidades e non condenes a ninguén

- Esta semana repasa a túa vida, as túas infidelidades aos teus deberes, aos demais, a ti mesmo e a Deus, e acode ao Deus das Oportunidades, na Festa do Perdón, a reconciliarche. Será unha gran ocasión para que o “aire” do Espírito repare as túas “fugas”. Perdoa a alguén que che fixo dano, dálle outra oportunidade, non o condenes. 
Que vas facer? 
Que vas cambiar? 


LECTURAS

· ISAÍAS 43, 16-21:   Mirade que realizo algo novo; darei de beber ao meu pobo. 
Isto di o Señor, que abriu camiño no mar e unha senda nas augas impetuosas; que sacou á batalla carros e cabalos, a tropa e os heroes: caían para non levantarse, apagáronse como mecha que se extingue. 

«Non lembredes o de outrora, non pensedes no antigo; mirade que realizo algo novo; xa está a brotar, non o notades? Abrirei un camiño no deserto, correntes no ermo. 

Glorificaranme as bestas salvaxes, chacais e avestruces, porque poñerei auga no deserto, correntes na estepa, para dar de beber ao meu pobo elixido, a este pobo que me formei para que proclame a miña loanza». 

Palabra do Señor. 

SALMO  125: O Señor estivo grande connosco, e estamos alegres.

· 1 FILIPENSES 3, 8-14: Por Cristo perdino todo, morrendo a súa  mesma morte.

· XOÁN 8,1-11: O que estea sen pecado, que lle tire a primeira pedra.

	
Narrador: Naquel tempo, Xesús retirouse ao monte das Oliveiras. Ao amencer presentouse de novo no templo, e todo o pobo acudía a el, e, sentando, ensinábaos. Os escribas e os fariseos tráenlle unha muller sorprendida en adulterio, e, colocándoa no medio, dixéronlle: 
Fariseos: -«Mestre, esta muller foi sorprendida en flagrante adulterio. A lei de Moisés mándanos apedrar as adúlteras; ti, que dis?». 
Narrador: Preguntábanlle isto para comprometelo e poder acusalo. Pero Xesús, inclinándose, escribía co dedo no chan. Como insistían en preguntarlle, incorporouse e díxolles: 
Xesús: -«O que estea sen pecado, que lle tire a primeira pedra». 
Narrador: E inclinándose outra vez, seguiu escribindo. Eles, ao oílo, fóronse escapulindo un a un, empezando polos máis vellos, E quedou só Xesús, coa muller no medio, que seguía alí diante. Xesús incorporouse e preguntoulle: 
Xesús: -«Muller, onde están os teus acusadores?; ningún condenouche?». 
    Ela contestou: 
Muller: -«Ningún, Señor». 
   Xesús díxolle: 
Xesús: -«Tampouco eu te condeno. Anda, e en diante non peques máis». 
Palabra do Señor.

 (Narrador-Xesús-Fariseos- Muller).



